Ina Bonnette ervaar nou vredeIna sê sy sien haar seun in die wolke. Foto: Ina Bonnette Dis vier jaar sedert Ina Bonnette ŉ wrede aanval deur haar eksman, Johan Kotzé, die sogenaamde “Modimolle-monster”, oorleef het. “Ja, dis vier jaar later en als voel nog soos gister. Dis ŉ dag en datum wat onvergeetlik is en altyd sal wees.” Ina sê dit gaan goed met haar en sy lewe voluit. “Conrad sou my kwalik neem as ek nie aangaan met my lewe nie. “ As dit kom by vrede, sê Ina sy het dit in haar hart. “Ek sien my kind se gesig gereeld in die wolke, ek neem gereeld foto’s. Conrad is veilig in onse Pappa se hande.” Vergifnis is egter ŉ saak tussen haar en die Here. “Ek weet ek is al menigmaal aangevat oor vergifnis, maar ek troos my daaraan dat daar geen tydperk gekoppel is aan vergifnis nie.” Wanneer mens iets soos Ina beleef het, verander jou lewe sekerlik handomkeer. Ina beaam dit en sê haar perspektief is totaal anders. ”Ek is nie meer so behep met aardse goed nie, ek lewe elke dag voluit.” Ina doen motiveringspraatjies by vrouebyeenkomste en kerke oor gevaartekens in verhoudings waarop vroue bedag moet wees. “Ek motiveer mense om nie op te gee nie. Dit maak nie saak hoeveel keer jy val nie, jy moet net bereid wees om weer op te staan. Met elke opstaan word jy net sterker. Ek prys ek die Here dat Hy Sy hand van bewaking oor my gehou het, my sterk gehou het tydens die aanval en dat Hy my as Sy instrument gebruik om Sy almagtigheid wêreldwyd te verkondig. “ Ina gee ook raad aan mense wat deur so ŉ traumatiese ervaring is. “Hulle moet opstaan en die wêreld in die oë kyk, want die een wat dit aan my en jou gedoen het, moenie ŉ houvas op jou hê nie, want dan wen hulle heeltemal. Jesus het my en jou op aarde geplaas vir ŉ doel en mishandeling is beslis nie een van Sy doele nie. Jy is geregtig daarop om jou eie voetspore af te druk in die lewe. Staan op, staan vas, want dit is jou behoud. Moenie gaan staan en terug kyk nie, want dis waar die seer lê. Jy is dit aan jouself verskuldig. Leef voluit elke dag. As jy opstaan is daar hoop en dan kom die oorwinning.” Ina werk steeds by PSG in langtermynversekering en sê sy is baie lief vir lees en ontspan langs ŉ swembad of dam. Lees alle vorige berigte oor Ina Bonnette op Maroela Media. Foto: Ina Bonnette